КъБР-м щыIэ УФНС-м и унафэщI КIэрэф Мурат
Урысей Федерацэм финансхэмкIэ и министрым 2014 гъэм накъыгъэм и 7-м къыдигъэкIа унафэм ипкъ иткIэ, Урысейм и Федеральнэ налог къулыкъум и управленэу КъБР-м щыIэм и унафэщIу ягъэуващ КIэрэф Мурат Анатолэ и къуэр.
КIэрэф Мурат 1978 гъэм Налшык къалэ къыщалъхуащ. ЩIэныгъэ нэхъыщхьитI иIэщ. 2000 гъэм КъБКъУ-м и экономикэ факультетыр бухучетымрэ аудитымкIэ IэщIагъэлI дипломыр иIэу къиухащ. ИужькIэ юрист IэщIагъэ зригъэгъуэтащ. Экономикэ щIэныгъэхэм я докторщ.
2000 гъэм КъБР-м ФинансхэмкIэ и министерствэм и бюджет къудамэм IэщIагъэлI пэрыту лэжьэн щыщIидзащ.
2002 — 2003 гъэхэм КъБР-м Экономикэ зыужьыныгъэмрэ сатумкIэ и министерствэм хьэрычэтыщIэ мащIэр дэIыгъынымкIэ и къудамэм и IэщIагъэлI нэхъыщхьэу щытащ. ИужькIэ а къудамэм и унафэщIу лэжьащ.
2004 гъэм щыщIэдзауэ 2012 гъэм и щэкIуэгъуэ пщIондэ КъБР-м экономикэ зыужьыныгъэмрэ сатумкIэ и министрым и къуэдзэу, КъБР-м экономикэ зыужьыныгъэмрэ сатумкIэ и министерствэм хьэрычэтыщIэ мащIэр дэIыгъынымкIэ и департаментым и унафэщIу щытащ.
Иужь илъэсхэм КъБР-м финансхэмкIэ и министр къулыкъум пэрытащ.
Унагъуэщ. СабиитI иIэщ.
КъБР-м щыIэ УФНС-м и пресс-IуэхущIапIэ.
